Hvordan kan vi øke lokal produksjon av energi?
Måten vi produserer, fordeler og bruker energi på er i rask endring. En viktig grunn til dette er behovet for å redusere klimagassutslipp, samtidig som ny teknologi og flere virksomheter krever energi i form av elektrisk strøm. Det er dette som kalles "Det grønne skiftet". For å møte disse utfordringene må vi tenke nytt – ikke bare om hvordan vi bruker strøm, men også om hvordan vi produserer den.
I dag fraktes nesten all strømmen via et omfattende strømnett, fra produsent til forbruker. Men hva om vi kunne produsere enda mer energi lokalt? Lokal produksjon av fornybar energi – som bioenergi, sol-, vind- eller vannkraft i liten skala – kan bidra til å redusere belastningen på strømnettet, øke forsyningssikkerheten og gjøre energisystemet mer bærekraftig. I tillegg kan energilagring, for eksempel i batterier, gjøre det mulig å utnytte den lokale energien bedre.
Vi i Fornybar Norge er opptatt av å se på muligheter for mer lokal energiproduksjon i Norge og her trenger vi hjelp! Hva vil dere anbefale av lokal energiproduksjon der dere bor?
Er det kanskje gode forhold for solenergi eller småskala vannkraftverk? Bor dere et sted der vindkraft vil være bedre egnet? Er det mulig å oppgradere eksisterende energiproduksjon? Eller vil dere foreslå noe helt annet? 
Vi ønsker at løsningen(e) dere velger er begrunnet ut fra:
· en kartlegging av eksisterende lokal energiproduksjon, hvilke prosjekter som har blitt vurdert og eventuelt gjennomført i nyere tid og argumentene som ble brukt for å konkludere
· lokale forhold (geografi, topografi, vær og klima)
· naturfaglig og teknologisk gjennomførbarhet
· økonomiske og miljømessige konsekvenser

Vi gleder oss til å se hvilke løsninger dere kommer fram til, og til å kåre vinneren av Årets løsning skoleåret 2026/27. Takk for at dere bidrar til å forme fremtidens energisystem!
Med vennlig hilsen Fornybar Norge

